Worcester F 80 Distinctiones

32 Colligere

Colligere debet homo quedam pertinacia ad seipsum, quedam ad proximum, quedam ad Deum.

¶ Quo ad seipsum debet colligere duo. Primo, peccata sua ad confitendum,[[1]](#footnote-1) sicut ancilla colligit sordes in domo vt eiciat, Num. 19[:9]: *Colliget vir mundus cineres vacce*, id est, consciencie, *et* eiciet *extra castra.* Set Jer. 7[:18] dicitur, *Filii colligunt ligna*, id est, qui occasionem peccandi querunt, *[et] patres succendunt ignem*, id est, qui peccato consenciunt, *[et] mulieres adipem* spergunt*, ut faciant placentas*, id est, qui peccata agunt.

¶ Secundo debet homo colligere opera bona ad merendum, sicut apis flores ad mellificandum, latomus lapides ad edificandum, Eccle. 3[:5]: *Tempus colligendi lapides et tempus spargendi*. Set, Matt. 7[:16] dicitur, *Numquid colligunt de spinis uvas,* id est, de malis desideriis bona opera.

¶ Secundo debet homo colligere pertinencia ad proximum duo. Primo, temporalia ad erogandum, sicut stomachus cibos ad distribuendum membris secundum quod indigent. Sicut agricola semen ad seminandum, Joan. 6[:12]: *Colligite que superaverunt fragmenta, ne pereant*. [1] Cor. 16[:1]: *De collectis que fiunt in sanctos*, id est, in vsus sanctorum, *sicut ordinavi, ita et vos facite*. Set, heu, quia cupidi colligunt paleas ad reponendum in luto, sicut dicitur, Exod. 5[:12].

¶ Secundo debet colligere pauperes ad hospitandum sicut gallina pullos, Matt. 25[:35], pauper fui *et collegistis me*. Set, heu, quia *colligerunt pontifices quasi consilium* aduersus Iesum, Joan. 11[:47].

¶ Tercio, debet homo colligere bonas affecciones in Deum, ut in ea quiescat.

/fol. 222ra/

Sicut vir membra in lectum, Gen. 49[:32]: *Collegit* Iacob *pedes suos super lectulum.* Set Luc. 11[:23] dicitur, *Qui non collegit mecum, dispergit.* Item, debet colligere merita operum ut postmodum possideat, sicut formica grana in estate, Psal. [103:28]: *Dante te illis, colligent*. Exod. 16[:4]: *Egrediatur populus, et colligat que sufficiunt*. Set, heu, quia magis hodie obseruatur illud, Jer. 40[:10]: *Colligite vindemiam, messem, et oleum, et* recondite *in vasis vestris*. Post has collecciones sequitur vltima que erit eternorum gaudiorum ad perfruendum, sicut colliguntur flores in certum, fructus[[2]](#footnote-2) in cibum, Can. 6[:1], ait ecclesia triumphans, *Dilectus meus descendit in hortum,* ut lilia colligat. Set, heu, quia, Matt. 13[:30] dicitur, *Colligite zizania, et alligate [ea] in fasciculos ad comburendum.*

1. confitendum ] Lambeth, F 128 *corr*. considerandum F 80. [↑](#footnote-ref-1)
2. fructus ] Lambeth, F 128 *corr.* flores F 80. [↑](#footnote-ref-2)